SL Uradni list Evropske unije L 101/11

DIREKTIVA KOMISIJE 2007/22/ES

z dne 17. aprila 2007

o spremembi Direktive Sveta 76/768/EGS glede kozmetičnih izdelkov za namene prilagoditve prilog IV in VI k navedeni direktivi tehničnemu napredku

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 76/768/EGS z dne 27. julija 1976 o približevanju zakonodaje držav članic v zvezi s kozmetičnimi izdelki (1) in zlasti člena 8(2) Direktive,

po posvetovanju z Znanstvenim odborom za potrošniške izdelke,

ob upoštevanju naslednjega:

(1) Znanstveni odbor za kozmetične in neprehrambene izdelke, namenjene potrošnikom, ki ga je na podlagi Sklepa Komisije 2004/210/ES (2) nadomestil Znanstveni odbor za potrošniške izdelke, je podal mnenje glede varne uporabe konzervansa jodopropinil butilkarbamata (iodopropynyl butylcarbamate; IPBC) v kozmetičnih izdelkih, v katerem ugotavlja, da dnevni vnos joda iz kozmetičnih izdelkov, ki ga lahko organizmi absorbirajo, ne bi smel preseči 20 % dnevnega priporočenega vnosa 150 μg, in da se IPBC ne bi smel uporabljati v izdelkih za ustno higieno in nego ustnic.

(2) Ob upoštevanju, da seznam konzervansov, dovoljenih za uporabo v kozmetičnih izdelkih, ne sme biti preveč omejen, poleg tega pa izpostavljenost jodu iz IPBC ne sme biti previsoka, je treba obstoječi vnos 56 v Prilogi VI ustrezno spremeniti.

(3) Natrijev jodat in barvilo CI 45425 vsebujeta jod in sta trenutno v Prilogi VI navedena kot dovoljen konzervans oziroma v Prilogi IV kot dovoljeno barvilo. Glede na to, da zainteresirane strani ne kažejo zanimanja za zagovarjanje uporabe teh snovi, in glede na mnenje Znanstvenega odbora za potrošniške izdelke o potrebi po zmanjšanju izpostavljenosti jodu iz kozmetičnih izdelkov je treba dovoljenji preklicati.

(4) Direktivo 76/768/EGS je zato treba ustrezno spremeniti.

(5) Ukrepi, predvideni s to direktivo, so v skladu z mnenjem Stalnega odbora za kozmetične izdelke –

SPREJELA NASLEDNJO DIREKTIVO:

Člen 1

Prilogi IV in VI k Direktivi 76/768/EGS se spremenita v skladu s Prilogo k tej direktivi.

Člen 2

Države članice sprejmejo vse potrebne ukrepe za zagotovitev, da proizvajalci v Skupnosti ali uvozniki s sedežem v Skupnosti od 18. oktobra 2008 dalje ne dajejo več v promet kozmetičnih izdelkov, ki niso v skladu s to direktivo.

Države članice sprejmejo vse potrebne ukrepe za zagotovitev, da se navedeni izdelki ne prodajajo ali oddajajo končnemu potrošniku po 18. aprilu 2009.

Člen 3

1. Države članice sprejmejo zakone in druge predpise, potrebne za uskladitev s to direktivo, najpozneje do 18. januarja 2008. Države članice takoj posredujejo Komisiji besedila navedenih predpisov ter korelacijsko tabelo med navedenimi predpisi in to direktivo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice predložijo Komisiji besedilo temeljnih predpisov nacionalne zakonodaje, sprejetih na področju, ki ga ureja ta direktiva.

Člen 4

Ta direktiva začne veljati dvajseti dan po objavi v Uradnem listu Evropske unije.

Člen 5

Ta direktiva je naslovljena na države članice.

V Bruslju, 17. aprila 2007 Za Komisijo Günter VERHEUGEN Podpredsednik

(1) UL L 262, 27.9.1976, str. 169. Direktiva, kakor je bila nazadnje spremenjena z Direktivo Komisije 2007/17/ES (UL L 82, 23.3.2007, str. 27).

(2) UL L 66, 4.3.2004, str. 45.

PRILOGA

Direktiva 76/768/EGS se spremeni:

1. V delu 1 Priloge IV se barvilo CI 45425 črta.

2. Del 1 Priloge VI se spremeni: (a) črta se referenčna številka 10; (b) referenčna številka 56 se nadomesti z naslednjim: Referenčna številka Snov Najvišja dovoljena koncentracija Omejitve in zahteve Pogoji za uporabo in opozorila, ki morajo biti natisnjena na etiketi a b c d e „56 iodopropynyl butylcarbamate (IPBC) 3-jodo-2-propinilbutil karbamat (jodopropinil butilkarbamat) Št. CAS: 55406-53-6 (a) izdelki, ki se sperejo: 0,02 % (b) izdelki, ki ostanejo na površini: 0,01 %, razen v deodorantih/preparatih proti potenju: 0,0075 % Ni za uporabo v izdelkih za ustno higieno in nego ustnic (a) Ni za uporabo v preparatih za otroke, mlajše od treh let, razen v izdelkih za kopanje/gelih za tuširanje in šamponih (b) — Ni za uporabo v losijonih in kremah za telo (1) — Ni za uporabo v preparatih za otroke, mlajše od treh let (a) ‚Ni za uporabo za otroke, mlajše od treh let‘ (2) (b) ‚Ni za uporabo za otroke, mlajše od treh let‘ (3)

(1) Zadeva vsak izdelek, ki je namenjen uporabi na večjem delu telesa.

(2) Samo za izdelke, ki niso izdelki za kopanje/geli za tuširanje in šamponi in se lahko uporabijo za otroke, mlajše od treh let.

(3) Samo za izdelke, ki se lahko uporabijo za otroke, mlajše od treh let.“